ai4bharat/Pralekha huggingface dataset:
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଫିନ୍ଲାଣ୍ଡର ପ୍ରଧାନମନ୍ତ୍ରୀଙ୍କ ସହିତ ଭାରତର ପ୍ରଧାନମନ୍ତ୍ରୀଙ୍କ ସାକ୍ଷାତ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫିନ୍ଲାଣ୍ଡର ମହାମହିମ ପ୍ରଧାନମନ୍ତ୍ରୀ ସୁଶ୍ରୀ ସାନା ମାରିନ୍ଙ୍କୁ କୋପେନହେଗନ୍ ଠାରେ ଦ୍ୱିତୀୟ ଭାରତ – ନୋର୍ଡିକ୍ ଶିଖର ସମ୍ମିଳନୀ ଅବସରରେ ସାକ୍ଷାତ କରିଛନ୍ତି । ଦୁଇ ଦେଶର ନେତାଙ୍କ ମଧ୍ୟରେ ଏହା ପ୍ରଥମ ବ୍ୟକ୍ତିଗତ ସାକ୍ଷାତ ଥିଲା ।
ଉଭୟ ପକ୍ଷ ୧୬ ମାର୍ଚ୍ଚ, ୨୦୨୧ରେ ଆୟୋଜିତ ଦ୍ୱିପାକ୍ଷିକ ଆଭାସୀ ସମ୍ମିଳନୀର ପରିଣାମକୁ କାର୍ଯ୍ୟକାରୀ କରାଇବା କ୍ଷେତ୍ରରେ ହୋଇ ଥିବା ପ୍ରଗତି ଉପରେ ସନ୍ତୋଷ ବ୍ୟକ୍ତ କରିଥିଲେ ।
ଦୁଇ ଦେଶର ନେତାମାନେ ସ୍ଥିରତା, ଡିଜିଟାଲାଇଜେସନ୍  ଏବଂ ବିଜ୍ଞାନ ଏବଂ ଶିକ୍ଷା କ୍ଷେତ୍ରରେ ସହଯୋଗ ଭଳି କ୍ଷେତ୍ର ଗୁଡିକ ହେଉଛି ଦ୍ୱିପାକ୍ଷିକ ଭାଗୀଦାରୀରେ ମହତ୍ୱପୂର୍ଣ୍ଣ ସ୍ତମ୍ଭ ବୋଲି କହିଥିଲେ । ସେମାନେ ଏଆଇ, କ୍ୱାଂଟମ୍ କମ୍ପ୍ୟୁଟିଂ, ଭବିଷ୍ୟତର ମୋବାଇଲ୍ ପ୍ରଯୁକ୍ତି ସମୂହ, ସ୍ୱଚ୍ଛ ପ୍ରଯୁକ୍ତି ସମୂହ , ଏବଂ ସ୍ମାର୍ଟ ଗ୍ରିଡ୍ ଭଳି ନୂଆ ଏବଂ ନୂତନ ଭାବେ ମୁଣ୍ଡ ଟେକୁଥିବା ପ୍ରଯୁକ୍ତି କ୍ଷେତ୍ରରେ ସହଯୋଗରେ ବିସ୍ତାରର ସୁଯୋଗ ଗୁଡିକ ଉପରେ ଆଲୋଚନା କରିଥିଲେ ।
ପ୍ରଧାନମନ୍ତ୍ରୀ ଶ୍ରୀ ମୋଦୀ ଫିନ୍ଲାଣ୍ଡର କମ୍ପାନୀ ଗୁଡିକୁ ଭାରତୀୟ କମ୍ପାନୀ ଗୁଡିକ ସହିତ ଭାଗୀଦାରୀରେ କାର୍ଯ୍ୟ କରିବା ଏବଂ ବର୍ତମାନ ଭାରତୀୟ ବଜାରରେ ରହିଥିବା ସୁଯୋଗ, ବିଶେଷ ରୂପରେ ଦୂରସଂଚାର ଭିତିଭୂମି ସଂରଚନା ଏବଂ ଡିଜିଟାଲ୍ ପରିବର୍ତନ କ୍ଷେତ୍ରରେ ରହିଥିବା ଅନେକ ସୁଯୋଗ ଗୁଡିକରୁ ଲାଭ ଉଠାଇବା ନିମନ୍ତେ ଆମନ୍ତ୍ରିତ କରିଥିଲେ ।
ଏହି ଅବସରରେ ଆଂଚଳିକ ଏବଂ ବିଶ୍ୱ ସ୍ତରରେ ବିକାଶ ଏବଂ ଅନ୍ତର୍ଜାତୀୟ ସଙ୍ଗଠନ ଗୁଡିକରେ ଅଧିକ ସହଯୋଗ ଉପରେ ମଧ୍ୟ ଆଲୋଚନା କରା ଯାଇଥିଲା ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଆମ ଯୁବକଙ୍କୁ ସଶକ୍ତ କରିବା ଆମ ସରକାରଙ୍କ ମୁଖ୍ୟ କାମ: ପ୍ରଧାନମନ୍ତ୍ରୀ
ପ୍ରତ୍ୟେକ ଯୁବକଙ୍କ ଆକାଂକ୍ଷା ପୂରଣ ହେଉଥିବା ଭଳି ଏକ ଇକୋସିଷ୍ଟମ ସୃଷ୍ଟି ନିମନ୍ତେ ସରକାରଙ୍କ ପ୍ରତିବଦ୍ଧତା ବାବଦରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଲେଖ୍ୟ, ଗ୍ରାଫିକ୍ସ, ଭିଡିଓ ଏବଂ ସୂଚନାମାନ ସେୟାର କରିଛନ୍ତି ।
ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି:
‘ଆମ ଦେଶର ଯୁବବର୍ଗଙ୍କୁ ସଶକ୍ତ କରିବା ଆମ ସରକାରଙ୍କ ମୂଳ କାର୍ଯ୍ୟ । ବିଭିନ୍ନ କ୍ଷେତ୍ରରେ ଆମେ ଏକ ଇକୋସିଷ୍ଟମ ସୃଷ୍ଟି କରିବାକୁ ପ୍ରତିବଦ୍ଧ ଯେଉଁଠି ପ୍ରତ୍ୟେକ ଯୁବବର୍ଗଙ୍କ ଆକାଂକ୍ଷା ପୂରଣ ହେବ ।
SR
(
ଖାଉଟି ବ୍ୟାପାର, ଖାଦ୍ୟ ଓ ସାଧାରଣ ବଣ୍ଟନ ମନ୍ତ୍ରଣାଳୟ
ଲକଡାଉନ ଅବଧିରେ ଅତିରିକ୍ତ ଚାହିଦା ପୂରଣ ପରେ ମଧ୍ୟ ଆରାମଦାୟକ ସ୍ଥିତିରେ ଏଫସିଆଇ ଷ୍ଟକ: ଶ୍ରୀ ରାମ ବିଳାସ ପାଶୱାନ
• ଲକଡାଉନ ବେଳେ ଏଫସିଆଇ ଓପନ୍ ମାର୍କେଟ୍ ସେଲ୍ସ ସ୍କିମ ଜରିଆରେ 4.50 ଏଲଏମଟି ଗହମ ଓ 5.61 ଏଲଏମଟି ଚାଉଳ ବିକ୍ରି
ଉପଭୋକ୍ତା ବ୍ୟାପାର, ଖାଦ୍ୟ ଓ ସାଧାରଣ ବଣ୍ଟନ ମନ୍ତ୍ରୀ ଶ୍ରୀ ରାମ ବିଳାସ ପାଶୱାନ ସରକାରଙ୍କ ଦ୍ୱାରା ଗ୍ରହଣ କରାଯାଇଥିବା ବିଭିନ୍ନ ପଦକ୍ଷେପ ଏବଂ ସରକାରଙ୍କ ନିକଟରେ ଉପଲବ୍ଧ ଥିବା ଏବଂ ରାଜ୍ୟଗୁଡ଼ିକୁ ପଠାଯାଇଥିବା ମୋଟ ଖାଦ୍ୟ ଶସ୍ୟ ଷ୍ଟକ୍ ଓ ଡାଲି ସମ୍ପର୍କରେ ସବିଶେଷ ସୂଚନା ଦେଇଛନ୍ତି ।
ମନ୍ତ୍ରୀ କହିଲେ ଯେ 2020 ମେ’ 4 ତାରିଖର ରିପୋର୍ଟ ମୁତାବକ, ଏଫସିଆଇ ନିକଟରେ ବର୍ତ୍ତମାନ 276.61 ଏଲଏମଟି ଚାଉଳ ଓ 353.49 ଏଲଏମଟି ଗହମ ରହିଛି । ଏହା ଅର୍ଥ ଏଫସିଆଇ ନିକଟରେ ମୋଟ 630.10 ଏଲଏମଟି ଖାଦ୍ୟଶସ୍ୟ ଷ୍ଟକ ରହିଛି । ଏନ୍ଏଫ୍ଏସ୍ଏ ଓ ଅନ୍ୟ ଜନମଙ୍ଗଳ ସ୍କିମ ଅଧୀନରେ ମାସକୁ ପ୍ରାୟ 60 ଏଲଏମଟି ଖାଦ୍ୟ ଶସ୍ୟ ଆବଶ୍ୟକ ହୋଇଥାଏ ।
ମନ୍ତ୍ରୀ କହିଲେ ଯେ ଲକଡାଉନ ପରଠାରୁ ପ୍ରାୟ 69.52 ଏଲଏମଟି ଖାଦ୍ୟଶସ୍ୟ ଉଠାଯାଇ 2483ଟି ରେଳ ରେକ ଜରିଆରେ ପରିବହନ କରାଯାଇଛି । ରେଳ ରୁଟ୍ ବ୍ୟତୀତ ସଡ଼କ ଓ ଜଳପଥ ମାଧ୍ୟମରେ ମଧ୍ୟ ଏଫସିଆଇ ଖାଦ୍ୟ ଶସ୍ୟକୁ ପରିବହନ କରାଯାଇଛି । ମୋଟ୍ 137.62 ଏଲଏମଟି ଖାଦ୍ୟ ଶସ୍ୟ ପରିବହନ ହୋଇଛି । ମୋଟ 5.92 ଏଲଏମଟି ଶସ୍ୟ ନର୍ଥ-ଇଷ୍ଟ ରାଜ୍ୟଗୁଡ଼ିକୁ ପରିବହନ ହୋଇଛି ।
ଲକଡାଉନ ବେଳେ ରିଲିଫ୍ କ୍ୟାମ୍ପ ଚଳାଉଥିବା ଏନଜିଓ ଓ ସାମାଜିକ ଅନୁଷ୍ଠାନଗୁଡ଼ିକ ଓପନ୍ ମାର୍କେଟ୍ ସେଲ୍ସ ସ୍କିମ୍  ଜରିଆରେ ସିଧାସଳଖ ଏଫସିଆଇ ଡିପୋରୁ ଗହମ ଓ ଚାଉଳ କିଣିପାରିବେ । ରାଜ୍ୟ ସରକାରମାନେ ମଧ୍ୟ ଏଫସିଆଇରୁ ସିଧାସଳଖ ଖାଦ୍ୟ ଶସ୍ୟ କିଣିପାରିବେ । ରାଜ୍ୟ ସରକାରଙ୍କ ଦ୍ୱାରା ରାସନ କାର୍ଡ ଜାରି ହୋଇଥିବା ଅଣ-ଏନ୍ଏଫ୍ଏସ୍ଏ ପରିବାରଗୁଡ଼ିକୁ ମଧ୍ୟ ରାଜ୍ୟ ସରକାରମାନେ ଆଗାମୀ 3 ମାସ ପାଇଁ ଚାଉଳ/ଗହମ ଯୋଗାଇ ପାରିବେ । ଆବଶ୍ୟକ କରୁଥିବା ଅଣ-ଏନ୍ଏଫ୍ଏସ୍ଏ ପରିବାରକୁ ରାସନ ଯୋଗାଇ ଦେବାକୁ ଅନୁରୋଧ କରି ଓଏମ୍ଏସ୍ଏସ୍ ସମ୍ପର୍କିତ ଏକ ଚିଠି ସମସ୍ତ ରାଜ୍ୟର ମୁଖ୍ୟମନ୍ତ୍ରୀ/କେନ୍ଦ୍ର ଶାସିତ ଅଂଚଳର ପ୍ରଶାସକଙ୍କୁ ପଠାଯାଇଛି । ଓଏମ୍ଏସ୍ଏସ୍ ଅଧୀନରେ ଚାଉଳ ଦର କିଲୋଗ୍ରାମ ପିଛା 22 ଟଙ୍କା ଓ ଗହମ ମୂଲ୍ୟ 21 ଟଙ୍କା ଧାର୍ଯ୍ୟ ହୋଇଛି । ଲକଡାଉନ ଅବଧିରେ ଏଫସିଆଇ ଓଏମ୍ଏସ୍ଏସ୍ ଜରିଆରେ 4.50 ଏଲଏମଟି ଗହମ ଓ 5.61 ଏଲଏମଟି ଚାଉଳ ବିକ୍ରୟ କରିଛି ।
‘ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା’ ଅଧୀନରେ ଆଗାମୀ 3 ମାସ ପାଇଁ ମୋଟ 104.4 ଏଲଏମଟି ଚାଉଳ ଓ 15.6 ଏଲଏମଟି ଆବଶ୍ୟକ । ସେଥି ମଧ୍ୟରୁ ବିଭିନ୍ନ ରାଜ୍ୟ ଓ କେନ୍ଦ୍ର ଶାସିତ ଅଂଚଳ 59.50 ଏଲଏମଟି ଚାଉଳ ଓ 8.14 ଏଲଏମଟି ଗହମ ଉଠାଇଛନ୍ତି । ପଞ୍ଜାବ, ହରିୟାଣା, ରାଜସ୍ଥାନ, ଚଣ୍ଡିଗଡ଼, ଦିଲ୍ଲୀ ଓ ଗୁଜରାଟ ଭଳି 6ଟି ରାଜ୍ୟକୁ ଗହମ ଆବଂଟନ କରାଯାଇଥିବା ବେଳେ ବଳକା ରାଜ୍ୟ ଓ କେନ୍ଦ୍ର ଶାସିତ ଅଂଚଳକୁ ଚାଉଳ ଯୋଗାଇ ଦିଆଯାଉଛି । ଏହି ସ୍କିମ୍ ଅଧୀନରେ ଖାଦ୍ୟ ଶସ୍ୟ ଯୋଗାଇବା ପାଇଁ ଭାରତ ସରକାର 100% ଆର୍ଥିକ ବୋଝ ସହ 46,000 କୋଟି ଟଙ୍କା ଖର୍ଚ୍ଚ କରିବେ ।
ସେହିଭଳି ଆଗାମୀ 3 ମାସ ପାଇଁ 5.82 ଏଲଏମଟି ଡାଲି ଆବଶ୍ୟକ । ବର୍ତ୍ତମାନ ସୁଦ୍ଧା 220727 ଏମଟି ଡାଲି ଡେସପାଚ୍ ହୋଇଥିବା ବେଳେ 147165 ଏମଟି ଡାଲି ରାଜ୍ୟ/କେନ୍ଦ୍ର ଶାସିତ ଅଂଚଳଗୁଡ଼ିକରେ ପହଂଚିଛି ଏବଂ 47490 ଏମଟି ଡାଲି ଡେଲିଭରି ହୋଇଛି । 2020 ମେ’ 5 ତାରିଖ ସୁଦ୍ଧା ବଫର୍ ଷ୍ଟକରେ ମୋଟ 12.54 ଏଲଏମଟି ଡାଲି  ମହଜୁଦ ରହିଛି ।
ଅପରପକ୍ଷରେ ଖାଉଟି ବ୍ୟାପାର ବିଭାଗ କୋଭିଡ-19 ଯୋଗୁ ବର୍ଦ୍ଧିତ ଚାହିଦାକୁ ଦୃଷ୍ଟିରେ ରଖି ଫେସ୍ ମାସ୍କ ଓ ସାନିଟାଇଜରକୁ ଅତ୍ୟାବଶ୍ୟକ ସାମଗ୍ରୀ ଆଇନ ଅଧୀନରେ ବିଜ୍ଞପ୍ତି ଜାରି କରିଛି । ମାସ୍କ, ସାନିଟାଇଜର ଓ ସେଗୁଡ଼ିକର ମାନୁଫାକ୍ଚରିଂରେ ବ୍ୟବହାର ହେଉଥିବା ଉପାଦାନର ଦର ସୀମା ଧାର୍ଯ୍ୟ କରାଯାଇଛି । ଲକଡାଉନ ଯୋଗୁ ଯୋଗାଣ ଶୃଙ୍ଖଳରେ କୌଣସି ପ୍ରତିବନ୍ଧକ ନଥିବା ସୁନିଶ୍ଚିତ କରିବା ସହ ସମସ୍ତ ଅତ୍ୟାବଶ୍ୟକ ସାମଗ୍ରୀର ଦର ଉପରେ ନଜର ରଖିବାକୁ ରାଜ୍ୟଗୁଡ଼ିକୁ ନିର୍ଦ୍ଦେଶାବଳୀ ଜାରି ହୋଇଛି । ଇସି ଆଇନ ଅଧୀନରେ ନିଷ୍ପତି ନେବା ପାଇଁ କେନ୍ଦ୍ର ପକ୍ଷରୁ ରାଜ୍ୟଗୁଡ଼ିକୁ ସମସ୍ତ କ୍ଷମତା ପ୍ରଦାନ କରାଯାଇଛି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଯୁକ୍ତରାଷ୍ଟ୍ର ଆମେରିକାର ରାଷ୍ଟ୍ରପତି ନିର୍ବାଚନ ଜିତିବା ପରେ ଜୋ ବାଇଡେନଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ
ଯୁକ୍ତରାଷ୍ଟ୍ର ଆମେରିକାର ରାଷ୍ଟ୍ରପତି ନିର୍ବାଚନରେ ବିଜୟୀ ହେବା ପରେ ଜୋ ବାଇଡେନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି ।
‘ଆପଣଙ୍କର ଦର୍ଶନୀୟ ବିଜୟ ପାଇଁ ଅଭିନନ୍ଦନ ଜୋ ବାଇଡେନ । ଉପରାଷ୍ଟ୍ରପତି ଭାବେ ଭାରତ-ଯୁକ୍ତରାଷ୍ଟ୍ର ଆମେରିକାର ସମ୍ପର୍କକୁ ସୁଦୃଢ଼ କରିବାରେ ଆପଣଙ୍କର ଅବଦାନ ଥିଲା ଗୁରୁତ୍ୱପୂର୍ଣ୍ଣ । ଭାରତ-ଯୁକ୍ତରାଷ୍ଟ୍ର ଆମେରିକାର ସମ୍ପର୍କକୁ ଶୀର୍ଷରେ ପହଞ୍ଚାଇବାକୁ ପୁଣି ଥରେ ଘନିଷ୍ଠତାର ସହ କାମ କରିବାକୁ ଆମେ ଅପେକ୍ଷା କରିଛୁ’ ବୋଲି ପ୍ରଧାନମନ୍ତ୍ରୀ କହିଛନ୍ତି ।
(Congratulations @JoeBiden on your spectacular victory! As the VP, your contribution to strengthening Indo-US relations was critical and invaluable. I look forward to working closely together once again to take India-US relations to greater heights. pic.twitter.com/yAOCEcs9bN
— Narendra Modi  November 7, 2020
କୋଇଲା ମନ୍ତ୍ରଣାଳୟ
ଓଡ଼ିଶାର ଦୁଇଟି କୋଇଲା ଖଣି ନିଲାମ କଲା କୋଇଲା ମନ୍ତ୍ରଣାଳୟ
ଦୁଇଟି ଖଣିରେ ଗଚ୍ଛିତ ରହିଛି ୧,୬୫୨ ନିୟୁତ ଟନ କୋଇଲା
ଖଣି କାର୍ଯ୍ୟକ୍ଷମ ହେଲେ ୨,୨୫୦ କୋଟି ଟଙ୍କାର ପୁଞ୍ଜିନିବେଶ ସମ୍ଭାବନା
୨୦ ହଜାର ୨୮୦ ଲୋକଙ୍କ ପାଇଁ ସୃଷ୍ଟି ହେବ ନିଯୁକ୍ତି ସୁଯୋଗ
କୋଇଲା ମନ୍ତ୍ରଣାଳୟ ପକ୍ଷରୁ ଓଡ଼ିଶାର ଦୁଇଟି କୋଇଲା ଖଣି ନିଲାମ କରାଯାଇଛି । ଗତ ମାସ ୨୭ ତାରିଖ ଠାରୁ ଆରମ୍ଭ ହୋଇଥିବା ଇ-ନିଲାମୀର ଅଷ୍ଟମ ଦିନରେ ଏହି ଖଣି ଦୁଇଟି ନିଲାମ ହୋଇଛି । ଏଥିମଧ୍ୟରୁ ଗୋଟିଏ ସିଏମଏସପି କୋଇଲା ଖଣି ହୋଇଥିବା ବେଳେ ଆଉ ଗୋଟିଏ ଏମଏମଡିଆର କୋଇଲା ଖଣି।
୫୦୦ ନିୟୁତ ଟନ୍ ଖଣିଜ ସମ୍ପଦ ଗଚ୍ଛିତ ଥିବା ସାକ୍ଷୀଗୋପାଳ ବି କାଙ୍କିଲି କୋଇଲା ଖଣିକୁ ରୁଙ୍ଗଟା ସନ୍ସ ପ୍ରାଇଭେଟ୍ ଲିମିଟେଡ ନିଲାମ ନେଇଛି । ଏହାବ୍ୟତୀତ ଗୁଜରାଟ ମିନେରାଲ ଡେଭଲପମେଣ୍ଟ କର୍ପୋରେସନ ଲିମିଟେଡ ୧,୧୫୨.୧୧ ନିୟୁତ ଟନ ଖଣିଜ ସମ୍ପଦ ଗଚ୍ଛିତ ଥିବା ବୈତରଣୀ ୱେଷ୍ଟଖଣିରୁ ଉତ୍ତୋଳନ ଅଧିକାର ହାସଲ କରିଛି ।
ଦୁଇଟି ଖଣିରେ ମୋଟ ୧୬୫୨ ନିୟୁତ ଟନ୍ କୋଇଲା ଗଚ୍ଛିତ ଥିବା ବେଳେ ବୈତରଟୀ ୱେଷ୍ଟ ଖଣିର ବାର୍ଷିକ ଉତ୍ତୋଳନ କ୍ଷମତା ୧୫ ନିୟୁତ ଟନ୍ । ଏହି ଦୁଇଟି କୋଇଲା କାର୍ଯ୍ୟକ୍ଷମ ହେଲେ ୨,୨୫୦ କୋଟି ଟଙ୍କାର ପୁଞ୍ଜିନିବେଶ ଆସିବାର ସମ୍ଭାବନା ରହିଛି । ସେହିପରି ଏହାଦ୍ବାରା ୨୦ ହଜାର ୨୮୦ ଲୋକଙ୍କୁ ନିଯୁକ୍ତି ମିଳିପାରିବ । ଅନ୍ୟପଟେ ବାର୍ଷିକ ୨ ହଜାର ୮୭୩ କୋଟି ଟଙ୍କାର ରାଜସ୍ବ ଆୟ ହେବାର ଅନୁମାନ କରାଯାଉଛି ।
ସୂଚନାଯୋଗ୍ୟ ଯେ କୋଇଲା ମନ୍ତ୍ରଣାଳୟ ପକ୍ଷରୁ ୩ ନଭେମ୍ବର ୨୦୨୨ ଠାରୁ ବାଣିଜ୍ୟିକ ଖନନ ପାଇଁ ଷଷ୍ଠ ପର୍ଯ୍ୟାୟ ଏବଂ ପଞ୍ଚମ ପର୍ଯ୍ୟାୟର ଦ୍ବିତୀୟ ପ୍ରୟାସ ଅଧୀନରେ କୋଇଲା ଖଣିଗୁଡ଼ିକର ନିଲାମୀ ଆରମ୍ଭ କରାଯାଇଥିଲା । ଏହି ନିଲାମୀ ପ୍ରକ୍ରିୟାର ପରବର୍ତ୍ତୀ ପର୍ଯ୍ୟାୟରେ ଉପରୋକ୍ତ ଦୁଇଟି ଖଣିର ନିଲାମୀ ସମ୍ପନ୍ନ ହୋଇଛି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ସମିଟ୍ ଫର୍ ଡେମୋକ୍ରାସି ରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଦ୍ବାରା ରାଷ୍ଟ୍ରୀୟ ବକ୍ତବ୍ୟ
ମହାମହିମ,
ନମସ୍କାର
ମୋତେ ଏହି ଶିଖର ସମ୍ମିଳନୀରେ ବିଶ୍ବର ସବୁଠାରୁ ବଡ଼ ଗଣତନ୍ତ୍ରର ପ୍ରତିନିଧିତ୍ବ କରୁଥିବାରୁ ଗର୍ବ ଅନୁଭବ କରୁଛି। ଗଣତାନ୍ତ୍ରିକ ଭାବନା, ଆମର ସଭ୍ୟତା ଲୋକାଚାରର ଏକ ଅଭିନ୍ନ ଅଙ୍ଗ ଅଟେ। ଲିଛଭି ଏବଂ ସାକ୍ୟ ପରି ନିର୍ବାଚିତ ଗଣତାନ୍ତ୍ରିକ ସହର –ରାଜ୍ୟ 2500 ବର୍ଷ ପୂର୍ବେ ଭାରତରେ ବିକଶିତ ହୋଇଥିଲା। ସେହି ଗଣତାନ୍ତ୍ରିକ ଭାବନା 10ଶ ଶତାବ୍ଦୀର ‘‘ଉତ୍ତରାମେରୁର’’ ଶିଳାଲେଖରେ ଦେଖିବାକୁ ମିଳେ ଯେଉଁଥିରେ ଗଣତାନ୍ତ୍ରିକ ଭାଗିଦାରୀର ସିଦ୍ଧାନ୍ତକୁ ସଂହିତାବଦ୍ଧ କରିଛି। ଏହି ଗଣତାନ୍ତ୍ରିକ ଭାବନା ଏବଂ ଲୋକାଚାର ପ୍ରାଚୀନର ଭାରତର ସବୁଠାରୁ ସମୃଦ୍ଧ ଦେଶ ମଧ୍ୟରୁ ଗୋଟିଏ କରିଥିଲା। ଶହ ଶହ ବର୍ଷର ଔପନିବେଶିକ ଶାସନ ଭାରତୀୟ ଲୋକମାନଙ୍କର ଗଣତାନ୍ତ୍ରିକ ଭାବନାକୁ ଦୂର କରିପାରି ନାହିଁ। ଏହା ଭାରତର ସ୍ବତନ୍ତ୍ରତା ସହିତ ପୁଣି ଥରେ ପୂର୍ଣ୍ଣ ଅଭିବ୍ୟକ୍ତିତ୍ବା ପାଇଛି, ଏବଂ ଗତ 75 ବର୍ଷରେ ଗଣତାନ୍ତ୍ରିକ ରାଷ୍ଟ୍ର ନିର୍ମାଣରେ ଏକ ଅଦ୍ବିତୀୟ କାହାଣୀର ନେତୃତ୍ବ ନେଇଛି।
ଏହା ସମସ୍ତ କ୍ଷେତ୍ରରେ ଅଭୂତପୂର୍ବ ସାମାଜିକ-ଆର୍ଥିକ ସମାବେଶର କଥା ଅଟେ। ଏହା ସ୍ବାସ୍ଥ୍ୟ, ଶିକ୍ଷା ଏବଂ ମାନବ କଲ୍ୟାଣରେ ଏକ ଅକଳ୍ପନୀୟ ଭାବରେ ନିରନ୍ତର ଉନ୍ନତିର କାହାଣୀ ଅଟେ। ଭାରତର କାହାଣୀ ବିଶ୍ବ ପାଇଁ ଏକ ସ୍ପଷ୍ଟ ବାର୍ତ୍ତା ଅଟେ। ଏହା ଗଣତନ୍ତ୍ର ପ୍ରଦାନ କରିପାରେ,ଗଣତନ୍ତ୍ର ପ୍ରଦାନ କରିଛି ଏବଂ ଗଣତନ୍ତ୍ର ପ୍ରଦାନ କରିବା ଜାରି ରଖିବ।
ମହାମହିମ,
ବହୁଦଳୀୟ ନିର୍ବାଚନ, ସ୍ବତନ୍ତ୍ର ନ୍ୟାୟପାଳିକା ଏବଂ ସ୍ବତନ୍ତ୍ର ମିଡିଆ ପରି ସଂରଚନାତ୍ମକ ବିଶେଷତା ଗଣତନ୍ତ୍ରର ଏକ ଗୁରୁତ୍ବପୂର୍ଣ୍ଣ ଉପାଦାନ ଅଟେ। ଯଦିଓ ଗଣତନ୍ତ୍ରର ମୂଳ ଶକ୍ତି ସେହି ଭାବନା ଏବଂ ଲୋକାଚାର ଅଟେ ଯାହା ଆମର ନାଗରିକ ଏବଂ ଆମର ସମାଜରେ ନିହିତ ଅଟେ। ଗଣତନ୍ତ୍ର କେବଳ ଲୋକଙ୍କର, ଲୋକଙ୍କ ଦ୍ବାରା ଓ ଲୋକଙ୍କ ପାଇଁ ନୁହେଁ ବରଂ ଏହା ଲୋକଙ୍କ ସହିତ ଓ ଲୋକଙ୍କ ମଧ୍ୟରେ ଅଟେ।
ମହାମହିମ,
ବିଶ୍ବର ବିଭିନ୍ନ ଭାଗରେ ଗଣତାନ୍ତ୍ରିକ ବିକାଶର ବିଭିନ୍ନ ମାର୍ଗର ଅନୁସରଣ କରିଛି। ଆମେ ପରସ୍ପର ଠାରୁ ବହୁତ କିଛି ଶିଖି ପାରିବା। ଆମ ସଭିଙ୍କୁ ଆମର ଗଣତାନ୍ତ୍ରିକ ପ୍ରଥା ଓ ପ୍ରଣାଳୀରେ କ୍ରମାଗତ ଭାବରେ ଉନ୍ନତି ଆଣିବାର ଆବଶ୍ୟକତା ରହିଛି। ଏବଂ ଆମ ସଭିଙ୍କୁ ସମାବେଶନ, ପାରଦର୍ଶିତା, ମାନବୀୟ ଗରିମା, ଉତ୍ତରଦାୟୀ ଅଭିଯୋଗ ନିବାରଣ ଏବଂ କ୍ଷମତାର ବିକେନ୍ଦ୍ରୀକରଣକୁ କ୍ରମାଗତ ଭାବରେ ବଢ଼ାଇବାର ଆବଶ୍ୟକତା ଏହି ସନ୍ଦର୍ଭରେ ଆଜିର ସମ୍ମିଳନୀ ମଧ୍ୟରେ ସହଯୋଗକୁ ଆଗକୁ ବଢ଼ାଇବା ପାଇଁ ଏକ ସାମୟିକ ମଞ୍ଚ ପ୍ରଦାନ କରିଥାଏ। ଭାରତର ସ୍ବତନ୍ତ୍ର ଏବଂ ନିରପେକ୍ଷ ନିର୍ବାଚନ କରିବା ଏବଂ ଅଭିନବ ଡିଜିଟାଲ୍ ସମାଧାନ ମାଧ୍ୟମରେ ଶାସନର ସମସ୍ତ କ୍ଷେତ୍ରରେ ପାରଦର୍ଶିତା ବଢ଼ାଇବାରେ ନିଜର ବିଶେଷଜ୍ଞତା ପ୍ରଦାନ କରିବାରେ ଖୁସି ମିଳିବ। ଆମକୁ ସୋସିଆଲ୍ ମିଡିଆ ଏବଂ କ୍ରିପ୍ଟୋ ମୁଦ୍ରା ପରି ନୂତନ ପ୍ରଯୁକ୍ତି ପାଇଁ ବିଶ୍ବ ମାନଦଣ୍ଡକୁ ମଧ୍ୟ ସଂଯୁକ୍ତ ଭାବରେ ଆକାର ଦେବା ଉଚିତ୍ ଯଦ୍ବାରା ତାହାର ଉପଯୋଗ ଗଣତନ୍ତ୍ରକୁ ସଶକ୍ତ କରିବା ପାଇଁ କରାଯାଇପାରିବ, ଦୁର୍ବଳ କରିବା ପାଇଁ ନୁହେଁ।
ମହାମହିମ,
ମିଳିମିଶି କାମ କରି, ଗଣତନ୍ତ୍ର ଆମର ନାଗରିକଙ୍କ ଆକାଂକ୍ଷାକୁ ପୂରଣ କରିପାରେ ଏବଂ ମାନବତାର ଲୋକତାନ୍ତ୍ରିକ ଭାବନାର ଉତ୍ସବ ପାଳନ କରିପାରେ। ଭାରତ ଏହି ଉନ୍ନତ ପ୍ରୟାସରେ ସାଥୀ ଗଣତନ୍ତ୍ର ଗୁଡ଼ିକ ସହିତ ସାମିଲ୍ ହେବା ପାଇଁ ପ୍ରସ୍ତୁତ ରହିଛି।
ଧନ୍ୟବାଦ। ଆପଣଙ୍କୁ ବହୁତ ବହୁତ ଧନ୍ୟବାଦ।
BS
(Visitor Counter : 37
ଯୋଗାଯୋଗ ମନ୍ତ୍ରଣାଳୟ
ଇଣ୍ଡିଆ ପୋଷ୍ଟ ପେମେଣ୍ଟେସ୍ ବ୍ୟାଙ୍କ ଗଠନ ସଂକ୍ରାନ୍ତ ସଂଶୋଧିକ ଖର୍ଚ୍ଚ ଅଟକଳକୁ କ୍ୟାବିନେଟର ଅନୁମୋଦନ
୨୦୨୦-୨୧ରୁ ୨୦୨୨-୨୩ ଆର୍ଥିକ ବର୍ଷ ପାଇଁ ଏ ବାବଦରେ ଅତିରିକ୍ତ ୮୨୦ କୋଟି ଟଙ୍କା ସରକାର ଯୋଗାଇଦେବେ
ଏବେ ମୋଟ ବ୍ୟୟବରାଦ ୨୨୫୫ କୋଟି ଟଙ୍କାରେ ପହଞ୍ଚିଲା
ନୂଆଦିଲ୍ଲୀ, ୨୭ା୪: ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଇଣ୍ଡିଆ ପୋଷ୍ଟ ପେମେଣ୍ଟେସ୍ ବ୍ୟାଙ୍କ ପ୍ରତିଷ୍ଠା ସଂକ୍ରାନ୍ତ ପ୍ରକଳ୍ପ ବ୍ୟୟ ଅଟକଳକୁ ସଂଶୋଧିତ କରାଯାଇଛି । ଏବେ ଏହି ପ୍ରକଳ୍ପର ଖର୍ଚ୍ଚ ୧୪୩୫ କୋଟିରୁ ୨୨୫୫ କୋଟି ଟଙ୍କାକୁ ବୃଦ୍ଧି ପାଇଛି । ଏହି ପ୍ରକଳ୍ପ ପାଇଁ ଇକ୍ୟୁଇଟି ନିବେଶକୁ ପ୍ରୋତ୍ସାହିତ କରିବା ନିମନ୍ତେ ଯେଉଁ ନିୟାମକ ବ୍ୟବସ୍ଥା ରହିଛି ତାହାକୁ ପୂରଣ କରିବା ପାଇଁ ବ୍ୟୟ ଅଟକଳ ବୁଦ୍ଧିର ଆବଶ୍ୟକତା ରହିଥିଲା ।
ଆଜି କ୍ୟାବିନେଟ ବୈଠକରେ ମଧ୍ୟ ଟେକ୍ନୋଲୋଜିର ବିକାଶ ଓ ନିୟାମକ ଆବଶ୍ୟକତା ପୂରଣ ପାଇଁ ଏହି ପ୍ରକଳ୍ପରେ ୫୦୦କୋଟି ଟଙ୍କା ପର୍ଯ୍ୟନ୍ତ ନିବେଶ ସୁଯୋଗ ସୃଷ୍ଟିକୁ ନୀତିଗତ ମଞ୍ଜୁରି ପ୍ରଦାନ କରାଯାଇଛି ।
ଏହି ପ୍ରକଳ୍ପର ମୁଖ୍ୟ ଉଦ୍ଦେଶ୍ୟ ହେଲା ଦେଶର ସାଧାରଣ ଜନତାଙ୍କ ପାଇଁ ଏକ ସହଜ, ସୁଗ. ବିଶ୍ୱାସଯୋଗ୍ୟ ଓ ସ୍ୱଳ୍ପ ବ୍ୟୟର ବ୍ୟାଙ୍କ ବ୍ୟବସ୍ଥା ସୃଷ୍ଟି କରିବ । ବ୍ୟାଙ୍କ ସେବା ନ ଥିବା ଦେଶର ଅଗମ୍ୟ, ଅପହଞ୍ଚ ଓ ଅନୁନ୍ନତ ଅଂଞ୍ଚଳରେ ଲୋକଙ୍କୁ ସେମାନଙ୍କ ଘରପାଖରେ ସହଜରେ ବ୍ୟାଙ୍କ ସେବା ଓ ଆର୍ଥିକ କାରବାର ସୁବିଧା ଯୋଗାଇ ସେମାନଙ୍କୁ ଆର୍ଥିକ ଦୃଷ୍ଟିରୁ ସମାବେଶୀ କରିବାକୁ ସରକାର ଯେଉଁ ଲକ୍ଷ୍ୟ ରଖିଛନ୍ତି ଇଣ୍ଡିଆ ପୋଷ୍ଟ ପେମେଣ୍ଟସ୍ ବ୍ୟାଙ୍କ ତାହାର ଏକ ପ୍ରମୁଖ ଅଂଶ । ଏହି ପ୍ରକଳ୍ପ ମଧ୍ୟ ଭାରତ ସରକାରଙ୍କ “ସ୍ୱଳ୍ପ ନଗଦ”  ଅର୍ଥନୀତି ଲକ୍ଷ୍ୟକୁ ପୂରଣ କରିବା ସହିତ ଉଭୟ ଅର୍ଥନୀତିକ ଅଭିବୃଦ୍ଧି ଓ ଆର୍ଥିକ ସମାବେଶୀକରଣ ପ୍ରୟାସକୁ ସାକାର କରିବାରେ ସହାୟକ ହେବ ।
୨୦୧୮ ସେପ୍ଟେମ୍ବର ପହିଲାରେ ଭାରତରେ ଇଣ୍ଡିଆ ପୋଷ୍ଟ ପେମେଣ୍ଟସ୍ ବ୍ୟାଙ୍କ ଆରମ୍ଭ ହୋଇଥିଲା । ଏଥିରେ ୬୫୦ଶାଖା ଓ ନିୟନ୍ତ୍ରଣ ଅଫିସ ଖୋଲାଯାଇଥିଲା । ଆଇପିପିବି ବ୍ୟବସ୍ଥାରେ ଦେଶର ୧. ୩୬ ଲକ୍ଷ ଡାକଘର ଲୋକଙ୍କୁ ଏବେ ବ୍ୟାଙ୍କ ସେବା ଯୋଗାଇ ଦେଉଛନ୍ତି । ଏଥିରେ ପ୍ରାୟ ୧. ୮୯ ଲକ୍ଷ ପୋଷ୍ଟମ୍ୟାନ ଓ ଗ୍ରାମୀଣ ଡାକସେବକ ସ୍କାର୍ଟଫୋନ ଓ ବାୟୋମେଟ୍ରିକ ଡିଭାଇସ୍ ମାଧ୍ୟମରେ ଲୋକଙ୍କୁ ଘର ପାଖରେ ବ୍ୟାଙ୍କ ସେବା ଯୋଗାଇ ଦେଉଛନ୍ତି ।
ଆଇପିପିବି ଆରମ୍ଭ ହେବା ପରଠାରୁ ୫. ୨୫କୋଟିରୁ ଅଧିକ ଆକାଉଣ୍ଟ ଖୋଲିଛି ଏବଂ ଏହା ମାଧ୍ୟମରେ ୫୨କୋଟି କାରବାର ହୋଇଛି । କାରବାର ହୋଇଥିବା ମୋଟ ଅର୍ଥ ପରିମାଣ ୧. ୬୧, ୮୧୧ କୋଟି ଟଙ୍କା। ସମ୍ପୃକ୍ତ ପାଞ୍ଚ କୋଟି ଆକାଉଣ୍ଟ ମଧ୍ୟରୁ ୭୭ ଶତାଂଶ ଗ୍ରାମାଞ୍ଚଳରେ ଖୋଲିଛି । ଆହୁରି ମଧ୍ୟ ଗ୍ରାହକମାନଙ୍କ ମଧ୍ୟରେ ୪୮ଶତାଂଶ ମହିଳା ଯେଉଁମାନେ ମୋଟ ପ୍ରାୟ ୧୦୦୦କୋଟି ଟଙ୍କା ଜମା ରଖିଛନ୍ତି । ପ୍ରାୟ ୪୦ ଲକ୍ଷ ମହିଳା ଗ୍ରାହକ ଡିବିଟି ବ୍ୟବସ୍ଥାରେ ସରକାରଙ୍କ ଦ୍ୱାରା ଯୋଗାଇ ଦିଆଯାଉଥିବା ଲାଭ ଓ ଆର୍ଥିକ ସହାୟତା ପାଉଛନ୍ତି । ସେ ବାବଦ ମୋଟ ପ୍ରାମୟ ୨୫୦୦କୋଟି ଟଙ୍କା ସିଧାସଳଖ ସେମାନଙ୍କ ଆକାଉଣ୍ଟକୁ ଯାଉଛି । ଏହା ବ୍ୟତୀତ ଏହି ବ୍ୟବସ୍ଥାରେ ୭.୮ ଲକ୍ଷରୁ ଅଧିକ ସ୍କୁଲପିଲାଙ୍କ ଆକାଉଣ୍ଟ ଖୋଲାଯାଇଛି ।
ଦେଶର ଆକାଂକ୍ଷୀ ଜିଲ୍ଲାଗୁଡିକରେ ଆଇପିପିବି ପ୍ରାୟ ୯୫.୭୧ କୋଟି ଆକାଉଣ୍ଟ ଖୋଲିଛି । ଏହା ମାଧ୍ୟମରେ ମୋଟ ୧୯,୪୮୭ କୋଟି ଟଙ୍କାର କାରବାର ୬୯୨ଥର ହୋଇଛି । ସେହିଭଳି ବାମ ଉଗ୍ରପନ୍ଥୀ ପ୍ରଭାବିତ ଜିଲ୍ଲାଗୁଡିକରେ ୬୭.୨୦ ଲକ୍ଷ ଆକାଉଣ୍ଟ ଖୋଲାଯାଇ ୧୩,୪୦୦ କୋଟିି ଟଙ୍କା କାରବାର ହୋଇଛି ।
ଏବେ ଏହି ଆଇପିପିବି ବ୍ୟବସ୍ଥାରେ ମୋଟ ଖର୍ଚ୍ଚ ୮୨୦ କୋଟି ଟଙ୍କାରେ ପହଞ୍ଚିଛି । ଆଜିର କ୍ୟାବିନେଟ ନିଷ୍ପତ୍ତି ଫଳରେ ଇଣ୍ଡିଆ ପୋଷ୍ଟ ପେମେଣ୍ଟସ୍ ବ୍ୟାଙ୍କ ଡାକବିଭାଗର ଦାୟିତ୍ୱ ଓ କାର୍ଯ୍ୟ ବଢାଇବା ସହିତ ଦେଶର ଆର୍ଥିକ ସମାବେଶୀ ପ୍ରକ୍ରିୟାକୁ ବଢାଇବାରେ ସହାୟକ ହେବ ।
ଶକ୍ତି ମନ୍ତ୍ରଣାଳୟ
ଏନଟିପିସି ଗ୍ରୀନ୍ ଏନର୍ଜି ଲିମିଟେଡରେ ନିର୍ଦ୍ଧାରିତ ସୀମା ଠାରୁ ଅଧିକ ନିବେଶ କରିବ ଏନଟିପିସି ଲିମିଟେଡ
ଏଥିପାଇଁ ମହାରତ୍ନ କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗଙ୍କ ପାଇଁ ରହିଥିବା ବର୍ତ୍ତମାନର କ୍ଷମତା ଭାର ଅର୍ପଣ ମାର୍ଗଦର୍ଶିକାକୁ କୋହଳ କରିବା ପ୍ରସ୍ତାବକୁ ମଞ୍ଜୁର କଲେ କେନ୍ଦ୍ର କ୍ୟାବିନେଟ
ଏନଟିପିସି ଲିମିଟେଡ ଦ୍ୱାରା ୬୦ ଗିଗାୱାଟ୍ ଅକ୍ଷୟ ଶକ୍ତି କ୍ଷମତା ପ୍ରତିଷ୍ଠା କରିବା ଲାଗି ଏନଆରଇଏଲ ଏବଂ ଏହାର ଅନ୍ୟ ଯୌଥ ଉଦ୍ୟୋଗ/ସହାୟକ କମ୍ପାନୀରେ ଏନଜିଇଏଲର ନିବେଶ ପ୍ରସ୍ତାବକୁ ମଧ୍ୟ ମିଳିଲା ମଞ୍ଜୁରୀ
ଏନଟିପିସି ଗ୍ରୀନ ଏନର୍ଜି ଲିମିଟେଡ ରେ ନିର୍ଦ୍ଧାରିତ ସୀମା ଠାରୁ ଅଧିକ ନିବେଶ କରିବା ଲାଗି ଏନଟିପିସି ଲିମିଟେଡକୁ ମଞ୍ଜୁରି ମିଳିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ ଆର୍ଥିକ ବ୍ୟାପାର ସଂକ୍ରାନ୍ତ କେନ୍ଦ୍ର କ୍ୟାବିନେଟ କମିଟି ବୈଠକରେ ଏ ସଂକ୍ରାନ୍ତ ପ୍ରସ୍ତାବକୁ ଅନୁମୋଦନ କରାଯାଇଛି । ମହାରତ୍ନ କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ  ପାଇଁ ରହିଥିବା ବର୍ତ୍ତମାନର କ୍ଷମତା ଭାରଅର୍ପଣ ମାର୍ଗଦର୍ଶିକାକୁ ଏନଟିପିସି ପାଇଁ କୋହଳ କରାଯିବ । ଯାହାଫଳରେ ଏନଟିପିସି ଲିମିଟେଡ୍ ଏନଜିଇଏଲରେ ନିର୍ଦ୍ଧାରିତ ସୀମା ଠାରୁ ଅଧିକ ପରିମାଣରେ ନିବେଶ କରିପାରିବ । ସୂଚନାଯୋଗ୍ୟ ଯେ, ଏନଜିଇଏଲ ହେଉଛି ଏନଟିପିସି ଲିମିଟେଡର ଏକ ସହାୟକ କମ୍ପାନୀ ।
ସେହିପରି ଏନଜିଇଏଲ ଲିମିଟେଡ ନିଜର ମୋଟ୍ ସମ୍ପତ୍ତିର ୧୫% ସୀମା ପର୍ଯ୍ୟନ୍ତ ଅର୍ଥ ଏନଟିପିସି ରିନୁଏବଲ ଏନର୍ଜି ଲିମିଟେଡ  ଏବଂ ଏହାର ଅନ୍ୟ ଯୌଥ ଉଦ୍ୟୋଗ/ସହାୟକ ଉଦ୍ୟୋଗରେ ନିବେଶ କରିପାରିବ । ଏହି ନିବେଶ ପରିମାଣ ବର୍ତ୍ତମାନର ମୌଦ୍ରିକ ସୀମା ୫,୦୦୦ କୋଟି ଟଙ୍କାରୁ ୭୫,୦୦ କୋଟି ଟଙ୍କାରୁ ଅଧିକ ହେବ । ଏନଟିପିସି ଲିମିଟେଡ ଦ୍ୱାରା ୬୦ ଗିଗାୱାଟ୍ ଅକ୍ଷୟ ଶକ୍ତି କ୍ଷମତା ହାସଲ ଲକ୍ଷ୍ୟକୁ ପୂରଣ କରିବା ଲାଗି ଆର୍ଥିକ ବ୍ୟାପାର ସଂକ୍ରାନ୍ତ କ୍ୟାବିନେଟ୍ କମିଟି ଏହି ପ୍ରସ୍ତାବକୁ ମଧ୍ୟ ଅନୁମୋଦନ କରିଛନ୍ତି ।
କପ୍ - ୨୬ରେ କରିଥିବା ନିଜର ପ୍ରତିବଦ୍ଧତା ଅନୁଯାୟୀ, ଭାରତ ବିକାଶ ଲକ୍ଷ୍ୟ ହାସଲ କରିବା ସହିତ ଅଙ୍ଗାରକାମ୍ଳ ନିର୍ଗମନକୁ କମାଇବା ଦିଗରେ ଅଗ୍ରସର ହେଉଛି । ୨୦୩୦ ସୁଦ୍ଧା ଅଣ-ଜୀବାଶ୍ମ ଇନ୍ଧନ କ୍ଷମତାକୁ ୫୦୦ ଗିଗାୱାଟରେ ପହଞ୍ଚାଇବା ଲାଗି ଦେଶ ଲକ୍ଷ୍ୟ ରଖିଛି । ଏନଟିପିସି ଏକ କେନ୍ଦ୍ରୀୟ ରାଷ୍ଟ୍ରାୟତ୍ତ କ୍ଷେତ୍ରର ଉଦ୍ୟୋଗ ଏବଂ ଅଗ୍ରଣୀ ବିଦ୍ୟୁତ ଉତ୍ପାଦନକାରୀ କମ୍ପାନୀ ହୋଇଥିବା କାରଣରୁ ଅକ୍ଷୟ ଶକ୍ତି କ୍ଷେତ୍ରରେ ଏହି ନିବେଶ ଜରିଆରେ ୨୦୩୨ ସୁଦ୍ଧା ୬୦ ଗିଗାୱାଟ୍ ଅକ୍ଷୟ ଶକ୍ତି କ୍ଷମତା ହାସଲ କରିବା ଲାଗି ଲକ୍ଷ୍ୟ ରଖିଛି । ଏହା ଦେଶକୁ ଉପରୋକ୍ତ ଉଦ୍ଦେଶ୍ୟ ପୂରଣରେ ସହାୟକ ହେବା ସହିତ ୨୦୭୦ ସୁଦ୍ଧା ‘ଶୂନ୍ୟ ଅଙ୍ଗାରକାମ୍ଳ ନିର୍ଗମନ ସ୍ତର’ ବା ନେଟ ଜିରୋ ଲକ୍ଷ୍ୟ ହାସଲ କରିବାରେ ସକ୍ଷମ କରିବ । ‘ନେଟ୍ ଜିରୋ’ ଦିଗରେ ଜଳବାୟୁ ପରିବର୍ତ୍ତନ କାର୍ଯ୍ୟାନୁଷ୍ଠାନ ପାଇଁ ଭାରତର ଯୋଗଦାନ ସ୍ୱରୂପ ଭାରତ ସରକାର ନିକଟରେ ଅନୁଷ୍ଠିତ୍ କପ୍ ୨୬ ଶିଖର ସମ୍ମିଳନୀରେ ‘‘ପଞ୍ଚାମୃତ’’ ଘୋଷଣା କରିଥିଲେ। ଏହି ଘୋଷଣା ଅନୁରୂପ ପରବର୍ଦ୍ଧିତ ଲକ୍ଷ୍ୟ ନିର୍ଦ୍ଧାରଣ କରାଯାଇଛି ।
ଏନଟିପିସିର ଅକ୍ଷୟ ଶକ୍ତି ଯାତ୍ରାରେ ଏନଜିଇଏଲ ଏକ ଅଗ୍ରଣୀ ସଂସ୍ଥା ଭାବେ ଆଗକୁ ବଢ଼ିବା ଲାଗି ଲକ୍ଷ୍ୟ ରଖିଛି । ବର୍ତ୍ତମାନ ଏହାର ୨,୮୬୧ ମେଗାୱାଟ୍ କ୍ଷମତା ବିଶିଷ୍ଟ ୧୫ଟି ଅକ୍ଷୟ ଶକ୍ତି ସମ୍ପତ୍ତି ରହିଛି ଯାହାକି କାର୍ଯ୍ୟକ୍ଷମ/ବାଣିଜ୍ୟିକ ପରିଚାଳନା ତାରିଖ  ପର୍ଯ୍ୟାୟରେ ରହିଛି। ନିଜର ସହାୟକ କମ୍ପାନୀ ଏନଆରଇଏଲ  ସହାୟତାରେ ପ୍ରତିଯୋଗିତାମୂଳକ ନିଲାମୀ ଏବଂ ସବୁଜ ଶକ୍ତି ବ୍ୟବସାୟ କ୍ଷେତ୍ରରେ ରହିଥିବା ଏକାଧିକ ପ୍ରଗତିଶୀଳ ସୁଯୋଗରେ ଅଂଶଗ୍ରହଣ କରି ଏନଟିପିସି ନିଜର ଅକ୍ଷୟ ଶକ୍ତି କ୍ଷମତାକୁ ବଢ଼ାଇବା ପାଇଁ ପ୍ରୟାସ ଜାରି ରଖିଛି । ଆଜିର କ୍ୟାବିନେଟ ନିଷ୍ପତ୍ତିରେ ଏନଟିପିସିକୁ ଦିଆଯାଇଥିବା ରିହାତି ଏକ ସବୁଜ ଅର୍ଥବ୍ୟବସ୍ଥା ଭାବେ ବିଶ୍ୱସ୍ତରରେ ଭାରତର ଛବି ସୁଧାରିବାରେ ସହାୟକ ହୋଇପାରିବ । ଏହା ମଧ୍ୟ ଭାରତର ଊର୍ଜା ଉତ୍ପାଦନ ପଦ୍ଧତିରେ ବିବିଧତା ଆଣିବା ସହିତ ପାରମ୍ପରିକ ଉତ୍ସ ଉପରେ ଭାରତର ନିର୍ଭରଶୀଳତାକୁ ହ୍ରାସ କରିବ ଏବଂ କୋଇଲା ଆମଦାନୀ ଉପରେ ବ୍ୟୟ ହୋଇଥିବା ରାଜସ୍ୱକୁ କମାଇବ । ଆହୁରି, ଏହାଦ୍ୱାରା ଦେଶର ପ୍ରତ୍ୟେକ କୋଣଅନୁକୋଣରେ ୨୪ ଘଣ୍ଟିଆ ବିଦ୍ୟୁତ ଯୋଗାଣ ସୁନିଶ୍ଚିତ କରିବାରେ ସହାୟକ ହେବ ।
ଅକ୍ଷୟ ଶକ୍ତି ପ୍ରକଳ୍ପ ନିର୍ମାଣ ଏବଂ ପରିଚାଳନା ଓ ରକ୍ଷଣାବେକ୍ଷଣ ପର୍ଯ୍ୟାୟରେ ସ୍ଥାନୀୟ ଲୋକମାନଙ୍କ ପାଇଁ ପ୍ରତ୍ୟକ୍ଷ ଓ ପରୋକ୍ଷ ନିଯୁକ୍ତି ସୁଯୋଗ ସୃଷ୍ଟି କରିବ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ବୁରେଭି ବାତ୍ୟା କାରଣରୁ ଉତ୍ପନ୍ନ ସ୍ଥିତି ନେଇ କେରଳ ମୁଖ୍ୟମନ୍ତ୍ରୀଙ୍କ ସହ ଆଲୋଚନା କଲେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେରଳରେ ଘୂର୍ଣ୍ଣିବାତ୍ୟା ବୁରେଭି କାରଣରୁ ଉତ୍ପନ୍ନ ସ୍ଥିତି ସମ୍ପର୍କରେ ରାଜ୍ୟର ମୁଖ୍ୟମନ୍ତ୍ରୀ ଶ୍ରୀ ପିନାରାୟୀ ବିଜୟନଙ୍କ ସହିତ ଆଲୋଚନା କରିଛନ୍ତି।
ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି, “ବୁରେଭି ବାତ୍ୟା କାରଣରୁ ରାଜ୍ୟରେ ଉତ୍ପନ୍ନ ସ୍ଥିତି ସମ୍ପର୍କରେ କେରଳ ମୁଖ୍ୟମନ୍ତ୍ରୀ ଶ୍ରୀ ପିନାରାୟୀ ବିଜୟନଙ୍କ ସହିତ ଆଲୋଚନା କରିଛି। କେରଳକୁ ସହାୟତା ପାଇଁ କେନ୍ଦ୍ର ସରକାରଙ୍କ ପକ୍ଷରୁ ଯଥାସମ୍ଭବ ସହଯୋଗ ଯୋଗାଇ ଦିଆଯିବ। ପ୍ରଭାବିତ ଅଞ୍ଚଳରେ ଥିବା ସମସ୍ତଙ୍କ ସୁରକ୍ଷା ଓ ମଙ୍ଗଳ କାମନା କରୁଛି ।”
ଅର୍ଥ ମନ୍ତ୍ରଣାଳୟ
ଷ୍ଟାଣ୍ଡଅପ୍ ଇଣ୍ଡିଆ ଯୋଜନାରେ ୧ଲକ୍ଷ ୧୦ହଜାର ୧୯ଜଣ ନେଲେଣି ବ୍ୟାଙ୍କରୁ ଋଣ
ଦେଶରେ ଷ୍ଟାଣ୍ଡଅପ ଯୋଜନା ପ୍ରଚଳନ ହେବା ଦିନଠାରୁ ୨୦୨୧ ମସିହା ଜାନୁୟାରୀ ୩୧ତାରିଖ ସୁଦ୍ଧା ୧,୧୦,୦୧୯ଜଣ ବିଭିନ୍ନ ତାଲିକାଭୁକ୍ତ ବ୍ୟାଙ୍କରୁ ଏହି ଯୋଜନାରେ ଋଣ ପାଇସାରିଲେଣି । ଏହି ଯୋଜନାରେ ହିତାଧିକାରୀମାନେ ୧୦ଲକ୍ଷରୁ ୧କୋଟି ପର୍ଯ୍ୟନ୍ତ ଟଙ୍କା ବ୍ୟବସାୟ ଆରମ୍ଭ କିମ୍ବା ବ୍ୟବସାୟର ସମ୍ପ୍ରସାରଣ ପାଇଁ ବ୍ୟଙ୍କରୁ ଋଣ ପାଇପାରିବେ । କେନ୍ଦ୍ର ଅର୍ଥ ଏବଂ କର୍ପୋରେଟ ବ୍ୟାପାର ରାଷ୍ଟ୍ରମନ୍ତ୍ରୀ ଅନୁରାଗ ସିଂ ଠାକୁର ଏକ ଲିଖିତ ପ୍ରଶ୍ନର ଉତ୍ତରରେ ଆଜି ରାଜ୍ୟସଭାକୁ ଏହା ଜଣାଇଛନ୍ତି। ଏ ସମ୍ପର୍କରେ ମନ୍ତ୍ରୀ ଶ୍ରୀଠାକୁର ଆହୁରି ମଧ୍ୟ ଜଣାଇଛନ୍ତି ଯେ ୨୦୧୬ ମସିହାର ଏପ୍ରିଲ ୧୬ତାରିଖ ଦିନ ଷ୍ଟାଣ୍ଡଅପ ଇଣ୍ଡିଆ ଯୋଜନା କାର୍ଯ୍ୟକାରୀ ହୋଇଥିଲା । ପରବର୍ତ୍ତୀ ସମୟରେ ଏହି ଯୋଜନାର ଅବଧିକୁ ୨୦୨୫ ମସିହା ପର୍ଯ୍ୟନ୍ତ ସମ୍ପ୍ରସାରଣ କରାଯାଇଛି । ଏହି ଯୋଜନାରେ ୧୦ଲକ୍ଷରୁ ୧କୋଟି ଟଙ୍କା ପର୍ଯ୍ୟନ୍ତ ବ୍ୟବସାୟର ସମ୍ପ୍ରସାରଣ କିମ୍ବା ନୂଆ ବ୍ୟବସାୟ ପାଇଁ ବ୍ୟାଙ୍କଗୁଡିକ ଋଣ ଦେଇଥାଆନ୍ତି । ସବୁଜ ଉଦ୍ୟୋଗ କ୍ଷେତ୍ର ଅନ୍ତର୍ଗତ ବିଭିନ୍ନ ନିର୍ମାଣ କ୍ଷେତ୍ର ଏବଂ ବ୍ୟବସାୟ ପାଇଁ ପ୍ରତ୍ୟେକ ତାଲିକାଭୁକ୍ତ ବାଣିଜ୍ୟିକ ବ୍ୟାଙ୍କର ପ୍ରତ୍ୟେକ ଶାଖା ଅନ୍ୟୂନ ଜଣେ ତଫସିଲଭୁକ୍ତ ଜାତିର, ଜଣେ ତଫସିଲଭୁକ୍ତ ଉପଜାତିର ଏବଂ ଜଣେ ମହିଳା ଉଦ୍ୟୋଗୀଙ୍କୁ ୧୦ଲକ୍ଷରୁ ୧କୋଟି ଟଙ୍କା ମଧ୍ୟରେ ଋଣ ଦେବେ ।
ଜାହାଜ ଚଳାଚଳ ମନ୍ତ୍ରଣାଳୟ
ଡିସେମ୍ବର ମାସରେ ମାସିକ ରେକର୍ଡ କାର୍ଗୋ ପରିବହନ ସହ ୨୦୨୨କୁ ବିଦାୟ ଦେଲା ପାରାଦୀପ ବନ୍ଦର
ପାରାଦୀପ ବନ୍ଦର ପାଇଁ ନୂଆବର୍ଷ ୨୦୨୩ର ଆଗମନ ବେଶ ଉତ୍ସାହର ସହ ହୋଇଛି । ଟିମ ପିପିଏ କାର୍ଗୋ ପରିବହନ କ୍ଷେତ୍ରରେ ଦେଶର ସମସ୍ତ ପ୍ରମୁଖ ବନ୍ଦରର କାର୍ଗୋ ପରିବହନ ଇତିହାସ ତୁଳନାରେ ଡିସେମ୍ବର ମାସରେ ସବୁଠାରୁ ଅଧିକ କାର୍ଗୋ ପରିବହନ କରି ୨୦୨୨କୁ ବିଦାୟ ଦେଇଛି । ଉଲ୍ଲେଖଯୋଗ୍ୟ ଯେ, ଡିସେମ୍ବର ୨୦୨୨ରେ ପାରାଦୀପ ବନ୍ଦରରୁ ରେକର୍ଡ ୧୨.୬ ଏମଏମଟି କାର୍ଗୋ ପରିବହନ ହୋଇଛି । ପିପିଏ ଅଧ୍ୟକ୍ଷ ଶ୍ରୀ ପିଏଲ ହରନାଧ ଏହି ଉଲ୍ଲେଖନୀୟ ପ୍ରଦର୍ଶନ ପାଇଁ ଟିମ ପିପିଏକୁ ଶୁଭେଚ୍ଛା ଜଣାଇଛନ୍ତି । ସେହିପରି ନୂଆବର୍ଷ ୨୦୨୩ ରେ ବନ୍ଦର ୧୦୦ ଏମଏମଟି କାର୍ଗୋ ପରିବହନ ଲକ୍ଷ୍ୟ ଅତିକ୍ରମ କରିବାକୁ ପ୍ରସ୍ତୁତ ହୋଇଛି । ଚଳିତ ଆର୍ଥିକ ବର୍ଷରେ ମଧ୍ୟ ବନ୍ଦର ୧୨୫ ଏମଏମଟିରୁ ଅଧିକ କାର୍ଗୋ ପରିବହନ ରେକର୍ଡ ହାସଲ ପାଇଁ ଲକ୍ଷ୍ୟ ରଖିଛି । ଡିସେମ୍ବର ୨୦୨୨ ପର୍ଯ୍ୟନ୍ତ ପିପିଏ ୯୬.୮୧ ଏମଏମଟି କାର୍ଗୋ ପରିବହନ କରିଥିଲା । ସୂଚନାଯୋଗ୍ୟ ଗତ ଆର୍ଥିକ ବର୍ଷର ସମାନ ଅବଧି ମଧ୍ୟରେ ୮୩.୬ ଏମଏମଟି କାର୍ଗୋ ପରିବହନ ହୋଇଥିଲା । ଚଳିତ ବର୍ଷ ବନ୍ଦରରେ ଅନେକ ସଂସ୍କାରମୂଳକ ପଦକ୍ଷେପ ନିଆଯାଇଛି, ଯାହାଦ୍ୱାରା ଗତ ବର୍ଷ ତୁଳନାରେ ୧୫.୫ ପ୍ରତିଶତ ବୃଦ୍ଧି ରେକର୍ଡ ହୋଇଛି । ଉପକୂଳ ତାପଜ କୋଇଲା ପରିବହନ କ୍ଷେତ୍ରରେ ଗତ ଆର୍ଥିକ ବର୍ଷ ତୁଳନାରେ ୬୮.୧୧ ପ୍ରତିଶତ ବୃଦ୍ଧି ପରିଲକ୍ଷିତ ହୋଇଛି ଏବଂ ଏହା ବନ୍ଦରରୁ ପରିବହନ ହୋଇଥିବା ସମୁଦାୟ କାର୍ଗୋର ପ୍ରାୟ ୩୧.୫୬ ପ୍ରତିଶତ ଥିଲା । ପାରାଦୀପ ବନ୍ଦର ଦେଶର ଉପକୂଳ ନୌପରିବହନ କେନ୍ଦ୍ର ଭାବେ ଉପସ୍ଥିତି ଜାହିର କରିବାରେ ଲାଗିଛି ଏବଂ ଏଥିରେ ରାଜସ୍ଥାନ, ଉତ୍ତର ପ୍ରଦେଶ ଓ ହରିଆଣା ସ୍ଥିତ ତାପଜ ବିଦ୍ୟୁତ କେନ୍ଦ୍ରଗୁଡିକରେ ସାମୁଦ୍ରିକ ପଥରେ କୋଇଲା ପହଞ୍ଚାଇବା ଯୋଜନା ମଧ୍ୟ ସାମିଲ ରହିଛି ।
SR
(Visitor Counter : 127
ରସାୟନ ଓ ସାର ମନ୍ତ୍ରଣାଳୟ
ଲକଡାଉନ ସମୟରେ ଏଚଆଇଏଲ ଲିମିଟେଡକୁ ଆଫ୍ରିକୀୟ ଦେଶଗୁଡିକରୁ ବଡ଼ ରପ୍ତାନୀ- ଆଦେଶ ମିଳିବାର ସମ୍ଭାବନା
କୋବିଡ-19 କାରଣରୁ ଲଜିଷ୍ଟିକ ଏବଂ ଅନ୍ୟ ଆହ୍ୱାନ ମଧ୍ୟରେ, ରସାୟନ ଏବଂ ସାର ମନ୍ତ୍ରଣାଳୟର ରସାୟନ ଏବଂ ପେଟ୍ରୋରସାୟନ ବିଭାଗ ଅଧୀନ ଏକ ସାର୍ବଜନୀକ କମ୍ପାନୀ ଏଚଆଇଏଲ ଲିମିଟେଡ, ଦେଶରେ କୃଷକ ସମୁଦାୟଙ୍କୁ କୀଟନାଶକର ପର୍ଯ୍ୟାପ୍ତ ଯୋଗାଣ ସୁନିଶ୍ଚିତ କରିବା ପାଇଁ ସମସ୍ତ ପ୍ରୟାସ କରୁଛି । ଏହି କମ୍ପାନୀକୁ ଆଫ୍ରିକୀୟ ଦେଶଗୁଡିକରୁ ବିପୁଳ ପରିମାଣର ଡିଡିଟି ରପ୍ତାନୀ ଆଦେଶ ମିଳିବାର ସମ୍ଭାବନା ରହିଛି ।
ଆଗାମୀ ମାସରେ ଏହି ସବୁ ଅଂଚଳରେ ମ୍ୟାଲେରିଆ ମାମଲାରେ ବୃଦ୍ଧି ବିଷୟରେ ବିଶ୍ୱ ସ୍ୱାସ୍ଥ୍ୟ ସଂଗଠନ ଦ୍ୱାରା ଜାରି ଚେତାବନୀକୁ ଦୃଷ୍ଟିରେ ରଖି ଏଚଆଇଏଲ ଡିଡିଟି ରପ୍ତାନୀ ପାଇଁ ଦକ୍ଷିଣ ଆଫ୍ରିକୀୟ ବିକାଶ ସମୁଦାୟ ର 10 ସଦସ୍ୟଙ୍କୁ ପତ୍ର ଲେଖିଛି ।
ଲକଡାଉନ ସମୟରେ 7 ମଇ ସୁଦ୍ଧା, ଏଚଆଇଏଲ ଡିଡିଟି ଟେକ୍ନିକାଲ-120.40ଏମଟି, ଡିଡିଟି 50 ପ୍ରତିଶତ ଡବ୍ଲୁଡିପି - 226.00 ଏମଟି, ମାଲାଥିୟାନ ଟେକ୍ନିକାଲ – 85.00 ଏମଟି, ହିଲଗୋଲ୍ଡ – 16.38 ଏମଟି ଏବଂ ଫର୍ମୁଲେସନ – 27.66 ଏମଟିର ଉତ୍ପାଦନ କଲା, ଫଳରେ କୃଷକ ସମୁଦାୟଙ୍କୁ ଲକଡାଉନ ସମୟ ସୀମା ମଧ୍ୟରେ କୌଣସି ସମସ୍ୟାର ସମ୍ମୁଖୀନ ହେବାକୁ ପଡ଼ିବ ନାହିଁ । ଏହା ବ୍ୟତୀତ ଟିଡ୍ଡୀ ନିୟନ୍ତ୍ରଣ କାର୍ଯ୍ୟକ୍ରମ ପାଇଁ ମଧ୍ୟ ମାଲାଥିୟନ ଟେକ୍ନିକାଲର ଉତ୍ପାଦନ କାରାଯାଉଛି । ଟିଡ୍ଡୀ ନିୟନ୍ତ୍ରଣ କାର୍ଯ୍ୟକ୍ରମ ପାଇଁ ରାଜସ୍ଥାନ ଏବଂ ଗୁଜରାଟର କୃଷି ମନ୍ତ୍ରଣାଳୟକୁ ମଧ୍ୟ ମାଲାଥିୟନ ଟେକ୍ନିକାଲର ଯୋଗାଣ କରାଯାଉଛି । ଏନବିବିଡିସିପି ଯୋଗାଣ ଆଦେଶ ଅନୁସାରେ ଡିଡିଟି 50 ପ୍ରତିଶତ ଡବ୍ଲ୍ୟୁଡିପି ଓଡ଼ିଶାକୁ  ପଠାଯାଇଛି ।
ଏଚଆଇଏଲର ବିନିର୍ମାଣ ଶାଖା ମାନକ ସଂଚାଳନ ପ୍ରକ୍ରିୟା – ଏସଓପି ଅନୁରୂପ ସାମାଜିକ ଦୂରତା ବଜାୟ ରଖି ଏବଂ ଅତି କମ୍ ଶ୍ରମଶକ୍ତିର ସହିତ ଚାଲୁଛି । ଏହି ସମସ୍ତ ଶାଖାଗୁଡ଼ିକରେ ସ୍ୱଚ୍ଛତାର ସ୍ତର ବୃଦ୍ଧି କରାଯାଇଛି । ସମସ୍ତ କାର୍ଯ୍ୟସ୍ଥଳ ଗୁଡ଼ିକ, ଯନ୍ତ୍ରପାତି, କାରଖାନାରେ ପ୍ରବେଶ କରୁଥିବା ଟ୍ରକ ଏବଂ ବସ୍ ଗୁଡ଼ିକୁ ନିରନ୍ତର ପରିଷ୍କାର - ପରିଚ୍ଛନ୍ନ  କରାଯାଉଛି ।
ଗତ ଏକ ସପ୍ତାହ ମଧ୍ୟରେ କମ୍ପାନୀର ମୋଟ୍ ବିକ୍ରି 278.82 ଲକ୍ଷ ଟଙ୍କା ଥିଲା । ଏଥିରେ କୃଷି-ରସାୟନ, ସାର ଏବଂ ବିହନର ବିକ୍ରି ସାମିଲ ଅଛି । ଅନ୍ ଲାଇନ୍ ଟେଣ୍ଡରର ପ୍ରୋସେସିଂ ଏବଂ କ୍ରୟ କାର୍ଯ୍ୟକଳାପକୁ ମଧ୍ୟ ସଂପୂର୍ଣ୍ଣ କରାଯାଉଛି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପଦ୍ମଶ୍ରୀ ପୁରସ୍କାରପ୍ରାପ୍ତ ଶ୍ରୀ ନନ୍ଦ ପୃଷ୍ଟିଙ୍କ ବିୟୋଗରେ ପ୍ରଧାନମନ୍ତ୍ରୀ ସମବେଦନା ଜଣାଇଛନ୍ତି
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଦ୍ମଶ୍ରୀ ପୁରସ୍କାର ପ୍ରାପ୍ତ ଶ୍ରୀ ନନ୍ଦ ପୃଷ୍ଟି ଜୀଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ।
ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି;
“ଶ୍ରୀ ନନ୍ଦ ପୃଷ୍ଟି ଜୀଙ୍କର ଦେହାନ୍ତରେ ଦୁଃଖିତ । ସମ୍ମାନନୀୟ ‘ନନ୍ଦ ସାର୍’ ଓଡିଶାରେ ଶିକ୍ଷାର ବିସ୍ତାର କରିବାକୁ ଉଦ୍ୟମ ହେତୁ ପରବର୍ତ୍ତୀ ପୀଢିଙ୍କ ନିକଟରେ ସ୍ମରଣୀୟ ହୋଇ ରହିବେ । ସେ କିଛି ସପ୍ତାହ ପୂର୍ବରୁ ପଦ୍ମ ପୁରସ୍କାର ସମାରୋହରେ ଦେଶର ଦୃଷ୍ଟି ଆକର୍ଷଣ କରିଥିଲେ । ଓମ୍ ଶାନ୍ତି ।”
HS
(
ସ୍ଵରାଷ୍ଟ୍ର ବ୍ୟାପାର ମନ୍ତ୍ରଣାଳୟ
କୋଭିଡ-19 ଲକଡାଉନ୍ ପରିସ୍ଥିତି ସମ୍ପର୍କରେ କେନ୍ଦ୍ର ଗୃହ ମନ୍ତ୍ରଣାଳୟର ସମୀକ୍ଷା ବୈଠକ
କେନ୍ଦ୍ର ଗୃହ ମନ୍ତ୍ରଣାଳୟ  ଆଜି ଲକଡାଉନ ପରିସ୍ଥିତି ସମ୍ପର୍କରେ ଏକ ବିସ୍ତୃତ ସମୀକ୍ଷା ବୈଠକ କରିଛି ।
ଏଥିରୁ ଜଣାପଡିଥିଲା ଯେ, ବର୍ତ୍ତମାନ ପର୍ଯ୍ୟନ୍ତ ଲକଡାଉନ ପରିସ୍ଥିତିରେ ବହୁତ ଲାଭ ଏବଂ ଉନ୍ନତି ହୋଇଛି । ଲକଡାଉନର ସୁଫଳ ବଜାୟ ରଖିବାକୁ ହେଲେ, 3 ମେ’ ପର୍ଯ୍ୟନ୍ତ ଲକଡାଉନ ନିର୍ଦ୍ଦେଶାବଳୀ ନିଶ୍ଚିତ ଭାବରେ ପାଳନ କରାଯିବା ଆବଶ୍ୟକ ।
କୋଭିଡ-19 ସହିତ ଲଢିବା ପାଇଁ ନୂତନ ନିର୍ଦ୍ଦେଶାବଳୀ 4 ମେ’ ରୁ କାର୍ଯ୍ୟକାରୀ ହେବ, ଯାହା ଅନେକ ଜିଲ୍ଲାକୁ ଯଥେଷ୍ଟ ଆଶ୍ଵସ୍ଥି ପ୍ରଦାନ କରିବ । ଏହି ବିଷୟରେ ସବିଶେଷ ତଥ୍ୟ ଆଗାମୀ ଦିନରେ ସୂଚିତ କରାଯିବ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପ୍ରଧାନମନ୍ତ୍ରୀ ନୂଆଦିଲ୍ଲୀ ଠାରେ ନିଜ ବାସଭବନରେ ଏକ ଶିଖ ପ୍ରତିନିଧି ମଣ୍ଡଳୀକୁ ସ୍ୱାଗତ କରିବେ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀ ଠାରେ ନିଜ ବାସଭବନରେ ଏକ ଶିଖ ପ୍ରତିନିଧି ମଣ୍ଡଳୀକୁ ସ୍ୱାଗତ କରିବେ । ଶ୍ରୀ ମୋଦୀ ଆଜି ଅପରାହ୍ନ ୫.୩୦ରେ ଏହି ମଣ୍ଡଳୀକୁ ଉଦବୋଧନ ଦେବେ ।
ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି;
“ଆଜି ସନ୍ଧ୍ୟାରେ ନିଜ ବାସଭବନରେ ଏକ ଶିଖ ପ୍ରତିନିଧି ମଣ୍ଡଳୀକୁ ସ୍ୱାଗତ କରିବି । ଏହି ମଣ୍ଡଳୀରେ ସମାଜର ବିଭିନ୍ନ ବର୍ଗର ଲୋକେ ସାମିଲ ଅଛନ୍ତି । ଅପରାହ୍ନ ୫.୩୦ରେ ଉପସ୍ଥିତ ମଣ୍ଡଳୀକୁ ଉଦବୋଧନ ପ୍ରଦାନ କରିବି । ନିଶ୍ଚିତ ଦେଖିବେ... ।”
SR
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଏସୀୟ କ୍ରୀଡା ୨୦୨୨ ରେ ମହିଳା ଜାଭେଲିନ୍ ପ୍ରତିଯୋଗିତାରେ ଅନ୍ନୁ ରାଣୀ ଜିତିଥିବା ସ୍ୱର୍ଣ୍ଣ ପଦକ ପାଇଁ ପ୍ରଧାନମନ୍ତ୍ରୀ ଉତ୍ସବ ପାଳନ କରିଛନ୍ତି
ହାଙ୍ଗଜୋରେ ଚାଲିଥିବା ଏସୀୟ କ୍ରୀଡା ୨୦୨୨ ରେ ମହିଳା ଜାଭେଲିନ୍ ପ୍ରତିଯୋଗିତାରେ ସ୍ୱର୍ଣ୍ଣ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ନୁ ରାଣୀଙ୍କୁ ଅଭିନନ୍ଦନ ଜଣାଇଛନ୍ତି ।
ପ୍ରଧାନମନ୍ତ୍ରୀ X ରେ ପୋଷ୍ଟ କରିଛନ୍ତି :
“ଆଥଲେଟିକ୍ସରେ ଆଉ ଏକ ସ୍ୱର୍ଣ୍ଣ !
ଏସିଆନ୍ କ୍ରୀଡାରେ ମହିଳା ଜାଭେଲିନ୍ ପ୍ରତିଯୋଗିତାରେ ଉଲ୍ଲେଖନୀୟ ପ୍ରଦର୍ଶନ ପାଇଁ ଅନ୍ନୁ ରାଣୀଙ୍କ ନିମନ୍ତେ ଅତ୍ୟଧିକ ଗର୍ବିତ ।
ଏହି ସ୍ୱର୍ଣ୍ଣ ପଦକ ଭାରତକୁ ଗର୍ବିତ କରିଛି । ସେ ଉଚ୍ଚ ଆଶା ରଖି ଆମ ସମସ୍ତଙ୍କୁ ପ୍ରେରଣା ଦିଅନ୍ତୁ ! ”
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପାପୁଆ ନ୍ୟୁ ଗିନିର ଗଭର୍ଣ୍ଣର-ଜେନେରାଲ୍ଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତ-ପ୍ରଶାନ୍ତ ମହାସାଗରୀୟ ଦ୍ବୀପ ସମୂହ ସହଯୋଗ ମଞ୍ଚ ର ତୃତୀୟ ଶିଖର ସମ୍ମିଳନୀ ଅବସରରେ 22 ମଇ 2023ରେ ପୋର୍ଟ ମୋରେସବି ସ୍ଥିତ ସରକାରୀ ଆବାସରେ ପାପୁଆ ନ୍ୟୁ ଗିନି ର ଗଭର୍ଣ୍ଣର- ଜେନେରାଲ ସାର୍ ବବ ଡାଡେଙ୍କୁ ସାକ୍ଷାତ କରିଛନ୍ତି ।
ପ୍ରଧାନମନ୍ତ୍ରୀ ତାଙ୍କ ଦେଶକୁ ପ୍ରଥମ ଥର ପାଇଁ ଗସ୍ତରେ ଯାଇଥିବାରୁ ପାପୁଆ ନ୍ୟୁ ଗିନି ର ଗଭର୍ଣ୍ଣର- ଜେନେରାଲ ତାଙ୍କୁ ଭବ୍ୟ ସ୍ୱାଗତ କରିଥିଲେ । ଉଭୟ ନେତା ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଏବଂ ବିକାଶ ଭାଗିଦାରୀର ଗୁରୁତ୍ବ ଉପରେ ଭାବ ବିନିମୟ କରିଥିଲେ, ଯାହାକୁ ସେମାନେ ଆହୁରି ସୁଦୃଢ କରିବାକୁ ସହମତ ହୋଇଥିଲେ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପାରାଅଲମ୍ପିକ୍ସ କ୍ରୀଡାରେ ପୁରୁଷ ଡିସ୍କସ ଥ୍ରୋରେ ବ୍ରୋଞ୍ଜ ପଦକ ବିଜେତା ବିନୋଦ କୁମାରଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଛନ୍ତି
ଟୋକିଓ ପାରାଅଲମ୍ପିକ୍ସ କ୍ରୀଡାରେ ପୁରୁଷ ଡିସକସ୍ ଥ୍ରୋରେ ବ୍ରୋଞ୍ଜ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିନୋଦ କୁମାରଙ୍କୁ ଅଭିନନ୍ଦନ ଜଣାଇଛନ୍ତି ।
ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି;
ବିନୋଦ କୁମାରଙ୍କ ଚମତ୍କାର ପ୍ରଦର୍ଶନ ଯୋଗୁଁ ଭାରତ ଆନନ୍ଦିତ! ବ୍ରୋଞ୍ଜ ପଦକ ପାଇଁ ତାଙ୍କୁ ଅଭିନନ୍ଦନ । ତାଙ୍କର କଠିନ ପରିଶ୍ରମ ଏବଂ ନିଷ୍ଠା ଉଲ୍ଲେଖନୀୟ ଫଳାଫଳ ଦେଉଛି ।
HS
(